text: [{"text_idx": "#000003", "text": "Naayjeeriyatti re\u2019een tokko hannaan shakkamee hidhame"}, {"text_idx": "#000005", "text": "Naayjeeriyaa kutaa Kiwaaraa jedhamutti re\u2019een bifa adii fi gurraacha qabu tokko sababa hannaatiif hidhamee ture. Mudannoon kun bara 2009tti mudate. Akka namoonni hedduun jedhanitti namni tokko qawwee fayyadamee nama saamaa ture. Wayta ari\u2019an ammoo dheessee bakka namni hin arginetti gara re\u2019eetti jijjiirama. Namni hedduu nama san ari\u2019aa ture. Garuu xiqqoo turee yoo jalaa miliqu re\u2019ee qofa argan. Dhimmi sihirii fakkaatu kun irra deddeebin dhagayamnaan; poolisiin re\u2019ee gurraacha namni heddu ilma namaati jedhee himate kana qabee too\u2019annaa jala oolche. Poolisiin ragaa quubsaa argachuu hin dandeenye. Namni re\u2019ee kana fudhatuuf dhufes hin jiru. Xumura irratti re\u2019een kun qaama bineensota kunuunsutti kenname. Paartiileen siyaasaa mudannoo tanatti fayyadamuun, poolisii fi mootummaan doofummaa qaban jechuun qeeqaa turan."}, {"text_idx": "#000006", "text": "Booyyeen tokko daa\u2019ima waan ajjeeseef fannifamee ajjeefame"}, {"text_idx": "#000007", "text": "Biyya Faransaay magaalaa Clermont keessatti; bara 1494tti booyyeen tokko mana namaa seenee daa\u2019ima takka irra ejjatee dhidhiitee ajjeese. Yeroma sanitti booyyeen kun hidhamee mana murtiitti dhihaate. Manni murtichaa ragaa hedduu eega dhaggeeffateen booda, booyyeen sun fannifamee akka ajjeefamu murteesse. Murtiin mana murtiitis hojii irra oolee, booyyeen daa\u2019ima ajjeese kun fannifamee ajjeefame."}, {"text_idx": "#000008", "text": "Braazil keessatti adurreen takkaa meeshaa dhoorkaa ta\u2019e qabattee mana hidhaa waan seenteef hidhamte"}, {"text_idx": "#000009", "text": "Namni hin beekamne tokko adurree takka qabee, telefoona harkaa fi meeshaalee qara qabu muraasa qaama isii irratti hidhee mana hidhaa seensise. Poolisoonnis adurree waan addaatiin deemtu arganii ari\u2019anii qaban. Meeshaan isiin deemtuun mana hidhaa keessatti dhoorkaadha. Kanaaf adurree tana qabanii mana hidhaatti darban. Abbaan adurree tanaatis hin argamne. Boodarra poolisiin biyyattii adurree tana qaama mootummaa kan bineensota kunuunsutti kenne."}]